वित्त मंत्रालय
दिल्ली में आयकर विभाग द्वारा वित्त मंत्री पुरस्कार 2022 प्रस्तुति समारोह आयोजित
आयकर विभाग द्वारा वित्त मंत्री पुरस्कार 2022 प्रस्तुति समारोह आज केदारनाथ साहनी सभागार, सिविक सेंटर, मिंटो रोड, दिल्ली में आयोजित किया गया। केन्द्रीय वित्त और कॉर्पोरेट कार्य मंत्री श्रीमती निर्मला सीतारमण ने केन्द्रीय वित्त राज्य मंत्री श्री पंकज चौधरी और केन्द्रीय वित्त राज्य मंत्री डॉ. भागवत किशनराव कराड की उपस्थिति में विभाग के चयनित अधिकारियों और कर्मियों को पुरस्कार प्रदान किए। इस अवसर पर सीबीडीटी अध्यक्ष, श्री नितिन गुप्ता और सीबीडीटी के अन्य सदस्य भी उपस्थित थे।
पुरस्कार उन अधिकारियों और कर्मियों को प्रदान किए गए जिन्होंने अपने नवीन विचारों और विशेष प्रयासों के साथ-साथ कार्य को लेकर प्रतिबद्धता के द्वारा प्रत्यक्ष कराधान के क्षेत्र में उत्कृष्टता को बढ़ावा देने में योगदान दिया है।
अपने मुख्य भाषण में, केंद्रीय वित्त मंत्री ने विजेताओं को बधाई दी और विभाग के अन्य लोगों को शुभकामनाएं दीं जो अपने काम में उत्कृष्ट रहे हैं। श्रीमती सीतारमण ने कार्यबल को प्रेरित रखने के लिए प्रदर्शन से जुड़े प्रोत्साहन के रूप में इन पुरस्कारों को शुरू करने के लिए सीबीडीटी की सराहना की। वित्त मंत्री ने कोविड महामारी के चुनौतीपूर्ण समय के बावजूद फेसलेस सिस्टम लाने और काम करने के बदले हुए तरीकों को सुचारू रूप से अपनाने के लिए विभाग की सराहना की। वित्त मंत्री ने गैर-विवेकाधीन तरीके से कर एकत्र करने के लिए प्रौद्योगिकी को अपनाने पर ध्यान केंद्रित करने के लिए भी विभाग की सराहना की। श्रीमती सीतारमण ने प्रत्यक्ष कर संग्रह में वृद्धि की सराहना की और उम्मीद जताई कि राजस्व संग्रह में बढ़त जारी रहेगी।
वित्त मंत्री ने आगे विभाग से 3 आर  पर ध्यान केंद्रित करने का आग्रह किया, जो हैं
क) रिटर्न- यानी इनकम टैक्स रिटर्न प्रक्रिया को जल्दी और व्यवस्थित तरीके से पूरा करना.
ख) रिफंड-अर्थात रिफंड प्रक्रिया को अधिक कुशलता और तेजी से पूरा करना
ग) शिकायतों का निवारण-अर्थात शिकायतों के त्वरित निस्तारण पर विशेष ध्यान दिया जाए। माननीय वित्त मंत्री ने यह भी कहा कि स्वच्छता अभियान की सच्ची भावना के साथ 2 से 31 अक्टूबर 2022 के बीच शिकायतों के निपटान के लिए एक समर्पित सप्ताह मनाया जाए। माननीय वित्त मंत्री ने आशा व्यक्त की कि विभाग अच्छा काम करता रहेगा और लोगों के कल्याण के लिए आवश्यक राजस्व संग्रह को बढ़ाने के लिए प्रौद्योगिकी के उपयोग को बढ़ाना जारी रखेगा।
इस अवसर पर बोलते हुए केंद्रीय वित्त राज्य मंत्री श्री पंकज चौधरी ने सभी पुरस्कार विजेताओं को बधाई दी और कहा कि यह उनकी कड़ी मेहनत और इनोवेशन को मिली मान्यता है। उन्होंने कहा कि ये पुरस्कार विभाग के कर्मचारियों की राष्ट्र निर्माण के प्रति प्रतिबद्धता का उत्सव हैं। श्री चौधरी ने इस तरह की पहल का मार्गदर्शन करने के लिए वित्त मंत्री को धन्यवाद दिया। यह देखते हुए कि आयकर विभाग ने कृत्रिम बुद्धिमत्ता और फेसलेस योजनाओं के उपयोग जैसे बड़े पैमाने पर सुधार किए हैं, जिसके परिणामस्वरूप स्वैच्छिक अनुपालन में वृद्धि हुई है,और जिसका प्रमाण रिटर्न दाखिल करने में आई वृद्धि है, उन्होंने विभाग से बदलते वक्त के अनुसार सुधारों पर जोर जारी रखने का आग्रह किया। उन्होंने कर प्रवर्तन और करदाताओं की सुविधा के बीच संतुलन बनाए रखने के लिए विभाग की भी सराहना की।
केंद्रीय वित्त राज्य मंत्री डॉ. भागवत किशनराव कराड ने अपने संबोधन में पुरस्कार विजेताओं को बधाई देते हुए कहा कि पुरस्कार जीतना उनकी कड़ी मेहनत और समर्पण की परिणति है। कराड ने इस पहल के लिए आयकर विभाग की भी सराहना करते हुए कहा कि हालांकि कोविड-19 महामारी ने कई बाधाएं पैदा कीं, लेकिन इस तरह के समारोहों को फिर से आयोजित होते देखना खुशी की बात है। माननीय राज्य मंत्री ने कहा कि विभाग ने खुद को और बेहतर बनाया है और समय की अनुसार खुद को अच्छी तरह से अनुकूलित किया है। उन्होंने गौर किया कि विभाग एआई, फेसलेस योजना आदि का उपयोग करके अपनी प्रणालियों और प्रक्रियाओं को लगातार उन्नत बना रहा है। उन्होंने विभाग के द्वारा खुद को एक जन केंद्रित संगठन में बदलने की सराहना की। उन्होंने आशा व्यक्त की कि विभाग सरकार के लिए संसाधन जुटाने और 5 लाख करोड़ डॉलर की अर्थव्यवस्था और आत्मनिर्भर भारत के प्रधान मंत्री के दृष्टिकोण को साकार करने के लिए एक कारगर जरिया बना रहेगा।
सीबीडीटी के अध्यक्ष श्री नितिन गुप्ता ने आयकर विभाग की ओर से गणमान्य व्यक्तियों का स्वागत किया। उन्होंने सभा को जानकारी दी कि हाल के दिनों में, विभाग ने अपने मानव संसाधनों को बढ़ाने के लिए कई पहल की हैं जैसे क्षमता निर्माण और विभाग के कर्मचारियों का समर्थन और उनके मार्गदर्शन के लिए सलाह देना आदि। वित्त मंत्री पुरस्कार योजना एक ऐसी पहल है जो वित्त मंत्री के कुशल मार्गदर्शन में विभाग के कर्मचारियों में उत्साह पैदा करने और उनका मनोबल बढ़ाने के लिए है। उन्होंने बताया कि पुरस्कार विजेताओं का चयन एक कठोर चयन प्रक्रिया के बाद किया जाता है, और यह एक बहुस्तरीय चयन प्रक्रिया है जिसके तहत संभावित उम्मीदवारों द्वारा किए गए योगदान का मूल्यांकन विभिन्न गुणवत्ता मानकों और सेवा के मानकों पर किया जाता है। पुरस्कार का उद्देश्य उन कर्मचारियों को उचित मान्यता देना है जिन्होंने डायरेक्ट टैक्स एडमिनिस्ट्रेशन के विविध क्षेत्रों में असाधारण प्रयास किए हैं और महत्वपूर्ण योगदान दिया है। उन्होंने प्रत्यक्ष कर संग्रह में दर्ज वृद्धि को लेकर आयकर विभाग की उपलब्धियों और विभाग द्वारा अनुपालन, करदाताओं की सुविधा और करदाताओं की सेवाओं को और बेहतर बनाने के लिए लिए उठाए गए सुधार कदमों की भी जानकारी दी।
पुरस्कार समारोह श्री रजत बंसल, प्रधान मुख्य आयकर आयुक्त, नई दिल्ली के द्वारा धन्यवाद प्रस्ताव के साथ समाप्त हुआ। । उन्होंने श्रीमती सीतारमण को इस अवसर की शोभा बढ़ाने, अपनी शब्दों से प्रेरित करने और पुरस्कार विजेताओं को पुरस्कार प्रदान करने के लिए धन्यवाद दिया। उन्होंने इस अवसर पर उपस्थित अन्य सभी गणमान्य व्यक्तियों को भी धन्यवाद दिया।